Gyimesi, György, poslanec NR SR (2022-11-09):
Vážený pán podpredseda Národnej rady, ďakujem za slovo. Myslím si, že tu stojím už asi po piaty alebo po šiestykrát a vždy obhajujem tento liberálny džihád proti rodinám a proti pomoci rodinám, ktorý sa, zdá sa, nezastaví pred ničím a nepomáhajú žiadne argumenty. Nedokážem si predstaviť, čo sa odohráva vo vašom vnútre, keď takýmto spôsobom brojíte proti tradičnej rodine, kde je otec muž, matka žena a deti sú deťmi. Neviem, čo sa odohráva vo vašom vnútre, keď obhajujete bohaté firmy, bohatých podnikateľov a nestojíte na strane chudobných ľudí. Neviem, čo sa odohráva vo vašom vnútre vtedy, ak sa postavíte na stranu samospráv v tejto ťažkej a kritickej chvíli a kašlete na ľudí, kašlete na tých, ktorí pomoc potrebujú dnes oveľa viac než napríklad aj samosprávy. A tým v žiadnom prípade nechcem sa dotknúť žiadnej samosprávy na Slovensku, pretože tá je tiež mimoriadne podstatná, a tu, tu už sme si povedali asi tisíckrát, že je ľuďom najbližšie, a ona je tá, ktorá ovplyvňuje život ľudí v prvom rade a asi aj najviac. Samosprávy mali svoje príjmy, za posledných osem rokov im narástli o 108 %. A tie príjmy rastú aj naďalej. A áno, majú aj zvýšené výdavky, ale majú aj rezervy, ktoré môžu používať a môžu ich obrátiť na ten účel, na ktorý, na ktorý, lebo ktorý kritizuje teraz liberálna SaS-ka a jej poslanci. Totižto poskladať sa na účty za energie sa dá, dá sa to s pomocou štátu, dá sa to s pomocou rezerv a dá sa to aj tak, že bude platiť daňový bonus, a tie rodiny s deťmi, ktoré si to najviac zaslúžia, tie peniaze dostanú. Ja sa nedokážem alebo čudujem sa vám všetkým, ktorí hovoríte, konkrétne tebe, pán predseda finančného výboru Marián, že ty povieš, že v konečnom dôsledku pomoc 200 euro na dieťa pomocou nebude, pretože si to samosprávy vykompenzujú rastom ich podielových, resp. rastom ich daní, lebo zvyšovaním daní, čo je sprostosť, pretože ak jedna rodina má tri deti, tak dostane 600 euro, tak mi nechceš snáď povedať, že obce a mestá budú zvyšovať dane do takej miery, že im tých 600 euro zoberú. To je absolútne, absolútne klamstvo, ktorým sa snažíš silou-mocou torpédovať tento vynikajúci zákon, túto obrovskú pomoc, ktorú v bezprecedentných časoch krízy chceme ľuďom doručiť a chceme ju doručiť čím skôr. Dnes Ústavný súd rozhoduje o tom, či vôbec takáto pomoc občanom doručená bude. Vy ste si našli veľmi silného spojenca, protirodinne zameranú prezidentku Slovenskej republiky, ktorá vo svojom progresívnom ťažení voči všetkému, čo je založené na hodnotách a na tradíciách, na čom je táto spoločnosť založená, tak spoločne s ňou vy brojíte a bojujete všetkými možnými spôsobmi proti tomu, aby rodiny túto pomoc, ktorú si najviac zaslúžia, dostali. Chcem veriť, že nebudete úspešní a chcem veriť v tom, že rodiny nakoniec na Slovensku zvíťazia, pretože si to zaslúžia. Zaslúžia si to po všetkých tých rokoch strádania, kedy Ficove a Pellegriniho vlády im zvyšovali daňový bonus a rodinné prídavky o centy. A keď som dobre zachytil a si dobre pamätám, tak ak by mali čakať na takéto bezprecedentné zvyšovanie rodinných prídavkov a daňového bonusu, by museli čakať asi 500 rokov, ak sa nemýlim, pán minister financií, však? 580 rokov. A keď raz už takého rozhodnutie príde, nájdu sa peniaze v rozpočte a my im tú pomoc vieme dať, tak vy poviete nie, a urobíte všetko preto, aby ste to prekazili. A snažíte sa od prvého momentu to torpédovať, či sa jednalo už o krúžkovné, o to, že vás minister financií nepripravil aplikáciu, či bojom proti, bojom v parlamente, v zákulisí a nakoniec v Prezidentskom paláci. Držím rodinám na Slovensku palce a vás všetkých pánov poslancov, ktorí chcete tento zákon podporiť, žiadam o podporu. Nie v mene svojom, nie v mene hnutia OĽANO, ale v mene rodín na Slovensku. A zároveň by som pán podpredseda Národnej rady chcel oznámiť hlasovanie. O tomto návrhu budeme hlasovať na najbližšej schôdzi Národnej rady. Ďakujem pekne... (Prerušenie vystúpenia predsedajúcim.)